กระทรวงแรงงาน ขยายเวลาปล่อยกู้ปลอดดอกเบี้ย วงเงินกู้สูงสุด 1 ล้านบาท เพื่อส่งเสริมและสนับสนุนให้สถานประกอบกิจการพัฒนาทักษะแรงงาน
กระทรวงแรงงาน ขยายเวลาปล่อยกู้ปลอดดอกเบี้ย วงเงินกู้สูงสุด 1 ล้านบาท เพื่อส่งเสริมและสนับสนุนให้สถานประกอบกิจการพัฒนาทักษะแรงงาน    นายสุทธิ สุโกศล อธิบดีกรมพัฒนาฝีมือแรงงาน เปิดเผยว่า กรมพัฒนาฝีมือแรงงาน กระทรวงแรงงาน มีนโยบายการส่งเสริมการพัฒนาฝีมือแรงงาน โดยมุ่งเน้นส่งเสริมและสนับสนุนให้สถานประกอบกิจการมีส่วนร่วมในการพัฒนาทักษะลูกจ้าง/พนักงาน เพื่อเพิ่มขีดความสามารถในการแข่งขันของประเทศตามแนวทางยุทธศาสตร์ชาติ 20 ปี โดยได้จัดโครงการปล่อยกู้ให้กับสถานประกอบกิจการเพื่อนำไปใช้ในการฝึกอบรมหรือทดสอบมาตรฐานฝีมือแรงงาน ปล่อยกู้แบบไม่คิดอัตราดอกเบี้ย มีกำหนดชำระคืนไม่เกิน 12 เดือน วงเงินกู้สูงสุด 1,000,000 บาท สถานประกอบการที่สนใจสามารถยื่นคำขอได้ตั้งแต่บัดนี้จนถึงวันที่ 30 สิงหาคม 2562 ซึ่งการให้กู้ยืมในครั้งนี้อยู่ในช่วงมาตรการจูงใจเชิญชวนให้กู้ยืมโดยไม่คิดดอกเบี้ย แต่หากพ้นกำหนดในวันที่ 30 สิงหาคมนี้ และทำการกู้ยืมเงิน จะคิดอัตราดอกเบี้ยร้อยละ 3 นอกจากนี้ ค่าใช้จ่ายที่ใช้ในการฝึกอบรมลูกจ้าง/พนักงาน ยังสามารถนำไปลดหย่อนภาษีได้ร้อยละร้อย และยังสามารถนำจำนวนลูกจ้างที่ได้รับการฝึกอบรมไปยื่นประเมินเงินสมทบกองทุนพัฒนาฝีมือแรงงานได้อีกด้วย    ทั้งนี้ ในปี 2562 คณะกรรมการส่งเสริมการพัฒนาฝีมือแรงงาน ได้จัดสรรเงินให้กู้ยืมจากเงินกองทุนพัฒนาฝีมือแรงงานจำนวนทั้งสิ้น 70 ล้านบาท ปัจจุบันมีสถานประกอบกิจการกู้ยืมเพื่อนำไปใช้ในการฝึกอบรมหรือทดสอบมาตรฐานฝีมือแรงงานแล้ว 15 แห่ง เป็นเงิน 11,140,000 บาท นอกจากนี้ ยังมีเงินช่วยเหลือหรือเงินอุดหนุนให้แก่สถานประกอบกิจการและศูนย์ทดสอบที่ปฏิบัติตามเงื่อนไขกองทุนพัฒนาฝีมือแรงงาน อาทิ สถาบันพัฒนาฝีมือแรงงาน 18 อุดรธานี ได้มอบเงินกว่า 70,000 บาท ให้สถานประกอบกิจการที่พัฒนาฝีมือแรงงานให้แก่ลูกจ้างในปีที่ผ่านมาส่วนที่เกินร้อยละ70 ได้รับเงินอุดหนุน 200 บาทต่อคน และผู้ดำเนินการทดสอบมาตรฐานฝีมือแรงงาน 100 คนขึ้นไปได้รับเงินอุดหนุน 10,000 บาท ซึ่งขณะนี้มีสถานประกอบกิจการและศูนย์ทดสอบในจังหวัดอุดรธานี ที่ได้รับเงินอุดหนุนไปแล้ว ทั้งสิ้น 8 แห่ง    อย่างไรก็ตาม การยื่นคำขอกู้เงินมีขั้นตอนไม่ยุ่งยากและใช้ระยะเวลาพิจารณาไม่นาน สถานประกอบการที่สนใจยื่นคำขอได้ที่ สถาบันพัฒนาฝีมือแรงงาน 13 กรุงเทพมหานคร สถาบันและสำนักงานพัฒนาฝีมือแรงงานทั่วประเทศ หรือ สอบถามเพิ่มเติมโทร. 0 2643 6039 ดาวน์โหลดเอกสาร ได้ที่ www.dsd.go.th/sdpaa